
Roald Dahl Charlie és a csokigyár című regényének cenzúrája – okai és hatásai

Kulcsszavak: cenzúra, gyermekirodalom
A cenzúra és az irodalom kapcsolata a 21. században egyre jelentősebb kérdéssé válik, különösen a gyermekirodalom területén, ahol a társadalmi normák és elvárások formálják a narratívák recepcióját. A dolgozatom célja Roald Dahl Charlie és a csokigyár című művének elemzése a cenzúra és a kulturális kontextus szempontjából. A munka vizsgálja, hogy a karakterek szélsőséges jellege és a sztereotípiák hogyan tükrözik a társadalmi normaszegést, valamint a komikum szerepét a társadalmi kritikában. A cenzúra hatását különös figyelemmel kísérjük a műfordítások során, kiemelve, hogy a nyelv modernizálása hogyan alakítja át a párbeszédek jelentését.
A kutatás rávilágít arra, hogy a cenzúra nem csupán a művek tartalmát befolyásolja, hanem azok értelmezését is, különös tekintettel Dahl további műveire és adaptációikra. A cenzúra következményeinek mélyebb megértése nemcsak a gyermekirodalom, hanem a tágabb irodalmi diskurzus szempontjából is alapvető fontosságú. Ezen kívül a tanulmány új perspektívát kínál a gyermekirodalom és a cenzúra közötti komplex kapcsolatról, lehetőséget adva további kutatási irányok feltárására.



